ঘটনাটা কী? বুধবার ইতিহাসবিদ সৈয়দ ইরফান হাবিব আচার্য জগদীশচন্দ্র বসুর ১৫৮তম জন্মদিন উপলক্ষে তাঁকে স্মরণ করে টুইট করেন। তার উত্তরে শাবানা টুইট করে বসেন, ‘‘তপন সিংহর ‘এক ডক্টর কি মওত’ ছবিটা তো ওঁকে নিয়েই।’’ তপন সিংহের ওই জাতীয় পুরস্কারজয়ী ছবিতে শাবানা নিজে অভিনয়  করেছিলেন। ছবিটি যে চিকিৎসক সুভাষ মুখোপাধ্যায়ের জীবনকে কেন্দ্র করে, সেটা শাবানা ভুলে গেলেন কী করে সেই প্রশ্ন তাই স্বাভাবিক ভাবেই উঠছে। সেই সঙ্গে তিনি কি জগদীশচন্দ্র বসু, তাঁর সময়, তাঁর আবিষ্কার, তাঁর জীবন সম্পর্কেও কিছু জানেন না, এ প্রশ্নও ধাওয়া করে আসছে। আগের দিনই শিল্পা শেট্টি বলে ফেলেছিলেন, জর্জ অরওয়েলের ‘অ্যানিমাল ফার্ম’ পড়ে পশুদের ভালবাসতে শেখা যায়। তাই নিয়ে একচোট হট্টগোল হয়েছিল। কিন্তু শাবানা তো শুধু অভিনেত্রী নন। বামপন্থী বিশিষ্ট জন হিসেবেও তাঁর  সুনাম রয়েছে। রাজনীতি ও সমাজের নানা বিষয়ে তাঁর পর্যবেক্ষণ যথেষ্ট গুরুত্ব পায়। সেই তাঁর কাছ থেকে এমন হাস্যকর ভুল টুইট আসায়  অনেকেই তাই বিস্মিত।